DECRETO 161/2003, do 13 de febreiro, polo que se modifica o Decreto 50/2002, do 14 de febreiro, polo que se establece a estructura orgánica da Consellería de Política Agroalimentaria e Desenvolvemento Rural e do Fondo Galego de Garantía Agraria.
CONSELLERÍA DE POLÍTICA AGROALIMENTARIA E DESENVOLVEMENTO RURAL — I. DISPOSICIÓNS XERAIS — 21/02/2003

A disposición adicional quinta da Lei 7/2002, do 27 de decembro, de medidas fiscais e de réxime administrativo, modificou a denominación do Instituto Lácteo e Gandeiro de Galicia, organismo autónomo de carácter comercial e financeiro adscrito á Consellería de Política Agroalimentaria e Desenvolvemento Rural, que pasou a denominarse Fondo Galego de Garantía Agraria (Fogga).
Posteriormente, por Decreto 23/2003, do 20 de xaneiro, fixouse a estructura orgánica dos departamentos da Xunta de Galicia, polo que procede á súa vez modifica-la estructura orgánica da Consellería de Política Agroalimentaria e Desenvolvemento Rural, aprobada por Decreto 50/2002, do 14 de febreiro, en razón da atribución a esta das funcións relativas ó desenvolvemento comarcal, coa creación da nova Dirección Xeral de Planificación e Desenvolvemento Comarcal.
En consecuencia, por proposta do conselleiro de Política Agroalimentaria e Desenvolvemento Rural, co previo informe das consellerías da Presidencia, Relacións Institucionais e Administración Pública e Economía e Facenda e logo de deliberación do Consello da Xunta de Galicia na súa reunión do día trece de febreiro de dous mil tres,
DISPOÑO:
Artigo único.
Modifícase o Decreto 50/2002, do 14 de febreiro, polo que se establece a estructura orgánica da Consellería de Política Agroalimentaria e Desenvolvemento Rural e do Fondo Galego de Garantía Agraria, na forma que se reflicte nos seguintes puntos:
A) O artigo 1º terá a seguinte redacción:
«Artigo 1º
A Consellería de Política Agroalimentaria e Desenvolvemento Rural, baixo a superior dirección do titular do departamento, é o órgano da Administración autonómica encargado de propoñer e executa-las directrices xerais do goberno sobre a política agroalimentaria que engloba as competencias sobre agricultura, gandería, infraestructuras rurais e industrias agroalimentarias, de acordo co establecido na Constitución española e o Estatuto de autonomía de Galicia.
Correspóndenlle así mesmo as competencias en materia de desenvolvemento comarcal. Ademais, a través do ente público Axencia Galega de Desenvolvemento Rural exerce as funcións de fomento e coordinación do desenvolvemento do territorio rural galego».
B) O artigo 2º terá a seguinte redacción:
«Artigo 2º
1. Para o exercicio das súas funcións, a Consellería de Política Agroalimentaria e de Desenvolvemento Rural estructúrase nos seguintes órganos:
I. O conselleiro.
II. A Secretaría Xeral.
III. A Dirección Xeral de Infraestructuras Agrarias.
IV. A Dirección Xeral de Producción e Sanidade Agropecuaria.
V. A Dirección Xeral de Industrias e Promoción Agroalimentaria.
VI. A Dirección Xeral de Planificación e Desenvolvemento Comarcal.
2. Adscríbense á Consellería de Política Agroalimentaria e Desenvolvemento Rural as seguintes entidades:
-O organismo autónomo Fondo Galego de Garantía Agraria.
-O ente público Axencia Galega de Desenvolvemento Rural».
C) Engádese un novo artigo, o artigo 9 bis, englobado no punto VI, correspondente á Dirección Xeral de Planificación e Desenvolvemento Comarcal, que terá a seguinte redacción:
«VI. Dirección Xeral de Planificación e Desenvolvemento Comarcal.
Artigo 9º bis
Á Dirección Xeral de Planificación e Desenvolvemento Comarcal correspóndenlle as funcións de impulso na elaboración, coordinación e seguimento do Plan de Desenvolvemento Comarcal. Neste sentido, son tarefas específicas desta dirección xeral as seguintes:
a) A coordinación xeral do Plan de Desenvolvemento Comarcal.
b) A elaboración da proposta dos plans de desenvolvemento das comarcas.
c) A proposta de avaliación anual e o seguimento dos ditos plans.
d) A avaliación das propostas de prórroga, revisión e modificación dos plans de desenvolvemento das camarcas.
e) A proposta de configuración das distintas comarcas nas que se divide o territorio da Comunidade Autónoma de Galicia.
f) O informe previo á proposta da consellería de establecemento de áreas funcionais.
g) Determina-lo número e a localización dos centros comarcais de exposición e promoción de recursos».
D) Modifícanse tódalas mencións que o artigo 13 realiza ó Instituto Lácteo e Gandeiro de Galicia que se entenderán realizadas ó Fondo Galego de Garantía Agraria.
Disposición derrogatoria
Queda derrogada calquera disposición de rango igual ou inferior que se opoña ó establecido neste decreto.
Disposicións derradeiras
Primeira.-As modificacións que se establecen neste decreto non supoñen incremento de gasto.
Segunda.-Facúltase o conselleiro de Política Agroa-
limentaria e Desenvolvemento Rural para dicta-las normas complementarias para o desenvolvemento e aplicación deste decreto.
Terceira.-Esta disposición entrará en vigor o día seguinte ó da súa publicación no Diario Oficial de Galicia.
Santiago de Compostela, trece de febreiro de dous mil tres.
Manuel Fraga Iribarne
Presidente
Juan Miguel Diz Guedes
Conselleiro de Política Agroalimentaria
e Desenvolvemento Rural
CONSELLERÍA DE POLÍTICA AGROALIMENTARIA E
DESENVOLVEMENTO RURAL